sporstof
Sporstof, tracer, særligt stof, som fx anvendes til at følge, hvorledes stoffer transporteres og omdannes i miljø og levende organismer. Særlig benyttet er radioaktive isotoper som fx kulstof 14 (14C) og tritium (3H).
Ved anvendelse af kulstof 14 har man afdækket de biokemiske processer i fotosyntesen og beregnet produktionen af planktonalger i hav og søer. Ligeledes har man vha. den radioaktive isotop fosfor 32 været i stand til at afsløre, hvordan forbindelser af fosfor omsættes i havbunden.
Inden for klinisk fysiologi og nuklearmedicin anvendes radioaktive isotoper til diagnostik.